*PROJEKTS*

LATVIJAS REPUBLIKAS MINISTRU KABINETS

201\_\_. gada \_\_. \_\_\_\_\_\_\_\_ Noteikumi Nr. \_\_\_

Rīgā (prot. Nr. \_\_\_ \_\_\_.§)

**Noteikumi par īpaši aizsargājamās dabas teritorijas dabas aizsardzības plāna saturu un izstrādes kārtību**

Izdoti saskaņā ar likuma

“[Par īpaši aizsargājamām dabas teritorijām](http://m.likumi.lv/ta/id/59994-par-ipasi-aizsargajamam-dabas-teritorijam)”

[18. panta](http://m.likumi.lv/ta/id/59994-par-ipasi-aizsargajamam-dabas-teritorijam#p18) trešo daļu

**I. Vispārīgie jautājumi**

1. Noteikumi nosaka īpaši aizsargājamās dabas teritorijas (turpmāk – aizsargājamā teritorija) dabas aizsardzības plāna (turpmāk – plāns) saturu un izstrādes kārtību.

2. Plāniem, kuri izstrādājami par valsts budžetā šim mērķim paredzētajiem līdzekļiem fiziska vai juridiska persona (tai skaitā valsts vai pašvaldības iestāde) katru gadu līdz 1. novembrim var iesniegt Dabas aizsardzības pārvaldē Saeimas vai Ministru kabineta izveidotās aizsargājamās teritorijas plāna izstrādes priekšlikumu (1. pielikums).

3. Vides aizsardzības un reģionālās attīstības ministrija izveido komisiju, kurā uzaicina Zemkopības ministrijas, Ekonomikas ministrijas, Latvijas Pašvaldību savienības un Dabas aizsardzības pārvaldes pārstāvjus. Komisijas sastāvu apstiprina vides aizsardzības un reģionālās attīstības ministrs. Komisija saskaņā ar kritērijiem, pēc kuriem nosaka plānu izstrādes prioritātes (2. pielikums), izvērtē atbilstoši šo noteikumu 2. punktam saņemtos priekšlikumus un nosaka aizsargājamās teritorijas, kurām par valsts budžeta līdzekļiem izstrādājams plāns. Informāciju par aizsargājamām teritorijām, kurām izstrādājams plāns, Dabas aizsardzības pārvalde ievieto savā tīmekļa vietnē.

4. Plāna izstrādi par valsts budžetā šim mērķim paredzētajiem līdzekļiem organizē Dabas aizsardzības pārvalde.

5. Pašvaldības izveidotās aizsargājamās teritorijas plānu izstrādā atbilstoši pašvaldības noteiktajai kārtībai.

6. Jebkura fiziska vai juridiska persona (arī zemes īpašnieks vai lietotājs) var organizēt Saeimas vai Ministru kabineta izveidotās aizsargājamās teritorijas plāna izstrādi par saviem līdzekļiem vai arī piesaistīt Eiropas Savienības vai starptautisko organizāciju finansējumu, ievērojot šajos noteikumos noteikto kārtību un prasības plāna izstrādei un tā saturam.

**II. Plāna izstrādāšanas kārtība**

7. Dabas aizsardzības pārvalde nosaka plāna izstrādes darba uzdevumu (turpmāk – darba uzdevums) un plāna satura detalizācijas pakāpi katrai aizsargājamai teritorijai, ņemot vērā aizsargājamās teritorijas kategoriju, aizsargājamās teritorijas platību un dabas vērtības.

8. Lai nodrošinātu šajos noteikumosietverto nosacījumu izpildi saskaņā ar darba uzdevumu un plāna saturu, persona, kura izstrādā plānu (turpmāk – plāna izstrādātājs), plāna izstrādei pieaicina nepieciešamos attiecīgo jomu speciālistus. Sugu, to dzīvotņu un biotopu izpēti un stāvokļa analīzi veic, kā arī to aizsardzības un apsaimniekošanas pasākumus nosaka, attiecīgā sugu un biotopu aizsardzības jomā sertificēti eksperti.

9. Plānu izstrādā, izmantojot Teritorijas attīstības plānošanas informācijas sistēmu (turpmāk – sistēma).

10. Plānu izstrādā laikposmam, kas nepārsniedz 15 gadus.

11. Dabas aizsardzības pārvalde atbilstoši normatīvajiem aktiem par valsts iepirkumu izvēlas plāna izstrādātāju, ja plānu izstrādā par valsts budžeta līdzekļiem.

12. Plāna izstrādātājs vienojas ar zemes īpašniekiem vai lietotājiem par plānotiem dabas tūrisma un izziņas infrastruktūras objektiem, tai skaitā par dabas taku izveidi uz viņu īpašumā vai lietojumā esošās zemes, noslēdzot attiecīgu vienošanos (10. pielikums). Vienošanos pievieno plānam.

13. Pašvaldības izveidotās aizsargājamās teritorijas plānu izstrādā atbilstoši pašvaldības noteiktajai kārtībai.

**III. Plāna saturs**

14. Plāna titullapu un iekšlapu noformē atbilstoši šo noteikumu 3. pielikumam.

15. Plānā ietver:

15.1. satura rādītāju, norādot nodaļas, apakšnodaļas, pielikumus, kartes, kā arī citus pievienotos dokumentus;

15.2. kopsavilkumu, iekļaujot:

15.2.1. karti, kurā norādīta aizsargājamās teritorijas atrašanās vieta;

15.2.2. aizsargājamās teritorijas izveidošanas mērķu un paredzamo apsaimniekošanas pasākumu īsu aprakstu;

15.2.3. aizsargājamās teritorijas ieteicamā funkcionālā zonējuma īsu aprakstu (ja tāds paredzēts);

15.2.4. aizsargājamās teritorijas aizsardzības un apsaimniekošanas ilgtermiņa un īstermiņa mērķus;

15.3. aizsargājamās teritorijas novērtējumu, sniedzot šādu informāciju:

15.3.1. aizsargājamā teritorija kā vienota dabas aizsardzības vērtība un faktori, kas to ietekmē, tai skaitā iespējamo draudu izvērtējums;

15.3.2. ainaviskais novērtējums (estētiskajā, ekoloģiskajā, sociāl­ekonomiskajā aspektā, kā arī pozitīvo un negatīvo ietekmju analīze aizsargājamā teritorijā esošai ainavai kopumā);

15.3.3. dabas aizsardzību regulējošajos normatīvajos aktos un Latvijai saistošajos starptautiskajos līgumos un konvencijās minētās īpaši aizsargājamās augu, sēņu un dzīvnieku sugas, to raksturojums saskaņā ar šo noteikumu 4. pielikumu;

15.3.4. dabas aizsardzību regulējošajos normatīvajos aktos un Latvijai saistošajos starptautiskajos līgumos un konvencijās minētie īpaši aizsargājamie biotopi, to raksturojums saskaņā ar šo noteikumu 5. pielikumu;

15.3.5. citas dabas vērtības (piemēram, dabas pieminekļi) aizsargājamajā teritorijā un tās ietekmējošie faktori;

15.3.6. aizsargājamās teritorijas dabas vērtību apkopojums (plānā minēto īpaši aizsargājamo sugu un biotopu bioloģiskais novērtējums, ekosistēmu pakalpojumu novērtējums, pozitīvo un negatīvo ietekmju analīze aizsargājamai teritorijai kopumā) un pretnostatījums tām sugām un biotopiem, kuru aizsardzībai aizsargājamā teritorija izveidota;

15.4. informāciju par aizsargājamās teritorijas apsaimniekošanu, sniedzot šādu informāciju:

15.4.1. aizsargājamā teritorijā iepriekšējā plāna periodā veikto un plānoto sugu un biotopu aizsardzības un apsaimniekošanas pasākumu apraksts un efektivitātes novērtējums atbilstoši šo noteikumu 6. pielikumam;

15.4.2. aizsargājamā teritorijā esošo un plānoto dabas tūrisma un izziņas infrastruktūras objektu apraksts un efektivitātes novērtējums atbilstoši šo noteikumu 7. pielikumam;

15.4.3. izpildes indikatorus un ieteikumus monitoringa veikšanai;

15.5. informācija par plānotajām darbībām (piemēram, plānotā teritorijas attīstība, infrastruktūras izbūve) un plānotās darbības ietekme uz aizsargājamās teritorijas īpaši aizsargājamām sugām un biotopiem;

15.6. priekšlikumus un pamatojumu grozījumiem pašvaldības teri­torijas plānojumā;

15.7. priekšlikumus un pamatojumu aizsargājamās teritorijas individuālo aizsardzības un izmantošanas noteikumu projektam vai grozījumiem individuālajos aizsardzības un izmantošanas noteikumos, ieteicamo aizsargājamās teritorijas funkcionālo zonējumu (ja tāds nepieciešams) vai priekšlikumus grozījumiem funkcionālajā zonējumā. Priekšlikumam par aizsargājamās teritorijas funkcionālā zonējuma izveidošanu, maiņu vai aizsargājamās teritorijas kategorijas maiņu pievieno zinātnisko pamatojumu atbilstoši šo noteikumu 12. pielikumam;

15.8. izmantotos informācijas avotus (piemēram, literatūra, lauka pētījumi, aptaujas).

15.9. plānam pievieno šādas kartes:

15.9.1. zemes lietošanas veidu karte;

15.9.2. zemes īpašuma formu (valsts īpašums, pašvaldības īpašums, privātīpašums) karte;

15.9.3. dabas vērtību karte (piemēram, sugu atradnes, biotopu atrašanās vietas, kultūrvēsturiskie objekti, dabas pieminekļi);

15.9.4. aizsardzības un apsaimniekošanas pasākumu karte (piemēram, pļavu un purvu atjaunošana, pļavu pļaušana, krūmu ciršana);

15.9.5. esošo un plānoto dabas tūrisma un izziņas infrastruktūras objektu karte (piemēram, takas, stāvlaukumi, skatu torņi, informatīvie stendi, atpūtas vietas, telšu vietas, apmeklētāju centri un informācijas centri);

15.9.6. funkcionālo zonu karte;

15.9.7. ekosistēmu pakalpojumu kartes (piemēram, ekosistēmu pakalpojumu nodrošinājuma karte);

15.9.8. citas kartes (piemēram, mežaudžu plāns, lauku bloku kartes), ja nepieciešams.

16. Kartēs lieto šo noteikumu 8. pielikumā noteiktos funkcionālo zonu apzīmējumus.

17. Kartes sagatavo dabas datu pārvaldības sistēmā vai citā informācijas sistēmā uz ortofotokartes pamatnes mērogā ne mazākā kā 1:10000, izmantojot koordinātu sistēmu LKS 92 (Transversālā Merkatora projekcija). Uz katras kartes norāda tās nosaukumu, mērogu, ortofotoainas uzņemšanas gadu, apzīmējumus, atsauci par izmantojamo datu aktualitāti. Ja kartes sagatavo citā informācijas sistēmā, šo noteikumu 15.9.3. – 15.9.6. apakšpunktā noteiktos datus sagatavo atbilstoši Dabas aizsardzības pārvaldes tīmekļa vietnē publiskotajai dabas datu pārvaldības sistēmas datnes struktūrai.

18. Dabas aizsardzības pārvalde pēc rakstiska pieprasījuma saņemšanas, savstarpēji vienojoties ar plāna izstrādātāju, 20 darbdienu laikā to nodrošina ar Dabas aizsardzības pārvaldes rīcībā esošo karto­grāfisko un ģeotelpisko informāciju.

**IV. Sabiedrības informēšana par plāna izstrādes uzsākšanu**

19. Uzsākot plāna izstrādi Saeimas vai Ministru kabineta izveidotai aizsargājamai teritorijai, plāna izstrādātājs organizē informatīvo sanāksmi. Informatīvā sanāksme ir atklāta sanāksme, kurā var piedalīties ikviens interesents.

20. Plāna izstrādātājs sagatavo paziņojumu par informatīvo sanāksmi, kurā iekļauj informāciju saskaņā ar šo noteikumu 9. pielikumu. Paziņojumu par informatīvo sanāksmi publicē Dabas aizsardzības pārvaldes, attiecīgās pašvaldības un plāna izstrādātāja tīmekļa vietnēs ne mazāk kā 14 darbdienas pirms informatīvās sanāksmes. Turklāt paziņojumu par informatīvo sanāksmi var izplatīt citos sabiedrībai pieejamos veidos (piemēram, publicēt attiecīgas pašvaldības vietējā laikrakstā, izlikt paziņojumu pašvaldības ēkā vai citā publiski pieejamā vietā, kur ar šo informāciju var iepazīties katra ieinteresētā persona, zemes īpašniekus – izmantojot oficiālo elektronisko adresi).

21. Plāna izstrādātājs uz informatīvo sanāksmi rakstveidā uzaicina:

21.1. Dabas aizsardzības pārvaldes pārstāvi;

21.2. pašvaldību pārstāvi, kuru administratīvajā teritorijā atrodas aizsargājamā teritorija;

21.3. Valsts vides dienesta attiecīgās reģionālās vides pārvaldes pārstāvi;

21.4. Valsts meža dienesta attiecīgās virsmežniecības pārstāvi, ja aizsargājamā teritorijā atrodas meža zeme;

21.5. Lauku atbalsta dienesta attiecīgās reģionālās lauksaimniecības pārvaldes pārstāvi, ja aizsargājamā teritorijā atrodas lauksaimniecības platības;

21.6. akciju sabiedrības “Latvijas valsts meži” pārstāvi, ja tās pārvaldībā ir aizsargājamā teritorijā esošā zeme;

21.7. citu institūciju (piemēram, valsts vai pašvaldību iestādes, zinātniskās institūcijas, izglītības iestādes) pārstāvjus, ja nepieciešams;

21.8. biedrību un nodibinājumu (piemēram, Latvijas Pašvaldību savienība, Meža īpašnieku biedrība, dabas aizsardzības nevalstiskās organizācijas) pārstāvjus;

22. Informatīvajā sanāksmē plāna izstrādātājs informē par plāna izstrādes uzsākšanu, par laikposmu, kurā paredzēts izstrādāt plānu, plānotajiem pētījumiem, kā arī sniedz vispārīgu informāciju par aizsargājamo teritoriju, tās nodibināšanas mērķi, īpaši aizsargājamām sugām un biotopiem, informē par konsultatīvās grupas izveides procesu, kā arī uzklausa sanāksmes dalībnieku viedokļus par plānotajām attīstības iecerēm un ieraksta tos protokolā.

**V. Konsultatīvās grupas izveide un darbība**

23. Plāna izstrādes konsultatīvās grupas (turpmāk – konsultatīvā grupa) izveidošanas mērķis ir nodrošināt pašvaldību, valsts institūciju, privātpersonu, biedrību un nodibinājumu iesaistīšnanu plāna izstrādes un apspriešanas procesā.

24. Konsultatīvā grupa nodrošina atbalstu plāna izstrādātājam, konsultējot un izskatot dabas aizsardzības, dabas resursu izmantošanas un reģiona ilgtspējīgas attīstības intereses, lai nodrošinātu teritorijas dabas vērtību saglabāšanu, kā arī labvēlīgu aizsardzības statusu tām īpaši aizsargājamām sugām un biotopiem, kuru aizsardzībai šī teritorija ir izveidota. Konsultatīvā grupa ir tiesīga sniegt un izskatīt priekšlikumus par veicamajiem dabas aizsardzības, saglabāšanas un apsaimniekošanas pasākumiem.

25. Dabas aizsardzības pārvalde izveido konsultatīvo grupu, ja plānu izstrādā Saeimas vai Ministru kabineta izveidotai aizsargājamai teritorijai. Konsulatīvā grupā iekļauj pa vienam pārstāvim no:

25.1. Dabas aizsardzības pārvaldes;

25.2. pašvaldībām, kuru administratīvajā teritorijā atrodas aizsargājamā teritorija;

25.3. Valsts vides dienesta attiecīgās reģionālās vides pārvaldes;

25.4. Valsts meža dienesta attiecīgās virsmežniecības, ja aizsargājamā teritorijā atrodas meža zeme;

25.5. Lauku atbalsta dienesta attiecīgās reģionālās lauksaimniecības pārvaldes, ja aizsargājamā teritorijā atrodas lauksaimniecības platības.

25.6. akciju sabiedrības “Latvijas valsts meži”, ja tās pārvaldībā ir aizsargājamā teritorijā esošā zeme.

26. Dabas aizsardzības pārvalde 10 darbdienu laikā pēc informatīvās sanāksmes rakstiski uzaicina šo noteikumu 25. punktā minētās institūcijas rakstiski iesniegt Dabas aizsardzības pārvaldei informāciju par konsultatīvā grupā iekļaujamo pārstāvi.

27. Konsultatīvā grupā var iekļaut:

27.1. pa vienam pārstāvim no citām institūcijām, bet kopā ne vairāk kā trīs pārstāvjus, kas pārstāv dažādas nozares;

27.2. pa vienam pārstāvim no biedrībām un nodibinājumiem, bet kopā ne vairāk kā trīs pārstāvjus, kas pārstāv dažādas nozares;

27.3. zemes īpašnieku vai lietotāju pārstāvjus, ja to īpašumā vai lietošanā ir aizsargājamā teritorijā esoša zeme, bet kopā ne vairāk kā trīs pārstāvjus.

28. Šo noteikumu 27. punktā minētās personas konsultatīvā grupā iekļauj, ja 10 darbdienu laikā pēc informatīvās sanāksmes Dabas aizsardzības pārvalde saņēmusi rakstisku lūgumu iekļaut konsultatīvās grupas sastāvā attiecīgo pārstāvi.

29. Konsultatīvās grupas sastāvu var mainīt, ja Dabas aizsardzības pārvalde saņēmusi šo noteikumu 25. un 27. punktā minēto institūciju un personu rakstisku lūgumu konsultatīvās grupas pārstāvja maiņai.

30. Dabas aizsardzības pārvalde rakstiski informē plāna izstrādātāju par konsultatīvās grupas personālsastāvu.

31. Šo noteikumu 25. un 27. punktā minētie konsultatīvās grupas locekļi nodrošina pārstāvētās institūcijas dalību katrā konsultatīvās grupas sanāksmē, izsakot pārstāvētās institūcijas viedokli.

32. Plāna izstrādes gaitā plāna izstrādātājs organizē ne mazāk kā trīs konsultatīvās grupas sanāksmes. Konsultatīvās grupas sanāksmes norises laiku un vietu saskaņo ar Dabas aizsardzības pārvaldi.

33. Uzaicinājumu uz konsultatīvās grupas sanāksmi plāna izstrādātājs nosūta (elektroniski vai pa pastu) katram konsultatīvās grupas loceklim piecas darbdienas pirms sanāksmes.

34. Konsultatīvās grupas sanāksmi vada Dabas aizsardzības pārvaldes pārstāvis. Plāna izstrādātājs informē konsultatīvo grupu par izskatāmajiem jautājumiem un sagatavoto izskatāmos dokumentus, kā arī nodrošina sanāksmes protokolēšanu. Sanāksmes protokolu konsultatīvās grupas dalībniekiem nosūta (elektroniski vai pa pastu) 10 darbdienu laikā pēc sanāksmes.

**VI. Plāna publiskā apspriešana**

35. Plāna izstrādātājs 10 darbdienu laikā pēc konsultatīvās grupas sanāksmes, kurā vienojas, ka plāns ir sagatavots publiskai apspriešanai, pēc konsultācijām ar Dabas aizsardzības pārvaldi par sabiedrībai pieejamo informāciju sagatavo plānu publiskai apspriešanai, neiekļaujot plānā ierobežotas pieejamības informāciju un nenorādot to informācijas daļu, kuras atklāšana var kaitēt īpaši aizsargājamās sugas vai īpaši aizsargājamā biotopa labvēlīgas aizsardzības statusa nodrošināšanai un varētu palielināt iespēju nodarīt kaitējumu videi.

36. Publiskai apspriešanai sagatavoto plāna redakciju plāna izstrādātājs iesniedz vietējai pašvaldībai atzinuma sniegšanai. Vietējā pašvaldība 20 darbdienu laikā sniedz atzinumu. Atzinuma nesniegšana noteiktajā termiņā ir uzskatāma par pozitīvu saskaņojumu.

37. Plāna izstrādātājs nosaka plāna publiskās apspriešanas laiku, ne īsāku par 30 dienām, un sagatavo paziņojumu par plāna publisko apspriešanu.

38. Pēc plāna publiskās apspriešanas termiņa beigām plāna izstrādātājs organizē plāna publiskās apspriešanas sanāksmi.

39. Paziņojumā par plāna publisko apspriešanu iekļauj informāciju saskaņā ar šo noteikumu 11. pielikumu. Plāna izstrādātājs paziņojuma par plāna publisko apspriešanu publicē attiecīgās pašvaldības vietējos laikrakstos un savā tīmekļa vietnē, nosūta paziņojumu Dabas aizsardzības pārvaldei un vietējai pašvaldībai, publicēšanai savās tīmekļa vietnēs, kā arī izvieto paziņojumu sabiedriskās vietās (piemēram, bibliotēkā, pastā vai uz attiecīgās pašvaldības ziņojumu dēļa).

40. Plāna izstrādātājs nodrošina publiskai apspriešanai sagatavotā plāna redakcijas publisku pieejamību visu publiskās apspriešanas laiku: publicē to savā tīmekļa vietnē, nosūta to Dabas aizsardzības pārvaldei un vietējai pašvaldībai, publicēšanai savās tīmekļa vietnēs, kā arī nosūta to vietējai pašvaldībai drukātā veidā, izvietošanai – vietējās pašvaldības ēkā. Plāna izstrādātājs nodrošina plāna publiskās apspriešanas sanāksmes norisi sabiedrībai pieejamās telpās. Plāna izstrādātājs sagatavo nepieciešamos informatīvos materiālus un dokumentus, vada sanāksmi, nodrošina tās protokolēšanu un apkopo rezultātus. Sanāksmē ir tiesīga piedalīties jebkura persona. Sanāksmes protokolu pievieno plānam.

41. Plāna izstrādātājs ne vēlāk kā 20 darbdienu laikā pēc plāna publiskās apspriešanas:

41.1. izvērtē publiskās apspriešanas laikā un vietējās pašvaldības atzinumā izteiktos iebildumus un priekšlikumus un precizē plānu;

41.2. sagatavo pārskatu. Pārskatā ietver šādu informāciju:

41.2.1. publiskās apspriešanas laikā un vietējās pašvaldības atzinumā izteikto iebildumu un priekšlikumu kopsavilkumu atbilstoši šo noteikumu 13. pielikumam;

41.2.2. publikāciju un paziņojumu kopijas, tai skaitā apliecinājumu par to, ka personas ir rakstiski individuāli informētas (ja šāda informēšana notikusi).

42. Plāna izstrādātājs šo noteikumu 41. punktā noteiktajā termiņā sagatavo precizēto plāna redakciju, ievērojot šo noteikumu 35. punktā noteikto kārtību par ierobežotas pieejamības informāciju, un iesniedz to vietējā pašvaldībā. Vietējā pašvaldība 20 darbdienu laikā sniedz atzinumu. Atzinuma nesniegšana noteiktajā termiņā ir uzskatāma par pozitīvu saskaņojumu. Šo vietējās pašvaldības atzinumu pievieno plānam.

**VII. Plāna apstiprināšana**

43. Plāna izstrādātājs 10 darbdienu laikā pēc šo noteikumu 42. punktā noteiktā vietējās pašvaldības atzinuma saņemšanas organizē konsultatīvās grupas pēdējo sanāksmi. Konsultatīvās grupas sanāksmē plāna izstrādātājs informē par plāna publiskajā apspriešanā un vietējās pašvaldības sākotnējā atzinumā izteiktajiem iebildumiem un priekšlikumiem un to izvērtējumu un plānā iekļautajiem priekšlikumiem, kā arī par vietējās pašvaldības atzinumu par precizēto plāna redakciju.

44. Plāna izstrādātājs 10 darbdienu laikā pēc konsultatīvās grupas pēdējās sanāksmes iesniedz Dabas aizsardzības pārvaldē plānu elektroniska dokumenta veidā (ievērojot normatīvajos aktos noteikto elektronisko dokumentu izstrādāšanas un noformēšanas kārtību), kā arī šo noteikumu 17. apakšpunktā noteikto karšu apveidņfailus.

45. Dabas aizsardzības pārvalde 20 darbdienu laikā izvērtē, vai plāns izstrādāts atbilstoši šo noteikumu prasībām, un:

45.1. ja plāns izstrādāts atbilstoši šo noteikumu prasībām, plānu elektroniska dokumenta veidā (ievērojot normatīvajos aktos noteikto elektronisko dokumentu izstrādāšanas un noformēšanas kārtību) iesniedz apstiprināšanai Vides aizsardzības un reģionālās attīstības ministrijā.

45.2. ja plāns neatbilst šo noteikumu prasībām, plānu atdod plāna izstrādātājam – precizēšanai, rakstiski norādot konstatētās nepilnības un termiņu, līdz kuram plāns iesniedzams atkārtotai izvērtēšanai.

46. Dabas aizsardzības pārvalde piecu darbdienu laikā pēc plāna apstiprināšanas ievieto plānu Dabas aizsardzības pārvaldes tīmekļa vietnē, ievērojot šo noteikumu 35. punktā noteikto kārtību par ierobežotas pieejamības informāciju. Dabas aizsardzības pārvalde nodrošina plāna pieejamību sabiedrībai saskaņā ar normatīvajiem aktiem par informācijas atklātību.

**VIII. Kārtība kādā pagarina, groza un atjauno plānu**

47. Priekšlikumu Saeimas vai Ministru kabineta izveidotās aizsargājamās teritorijas plāna darbības termiņa pagarināšanai, grozīšanai un atjaunošanai var iesniegt šo noteikumu 2. punktā minētajā kārtībā, bet priekšlikumu pašvaldības izveidotās aizsargājamās teritorijas plāna darbības termiņa pagarināšanai, grozīšanai un atjaunošanai var iesniegt atbilstoši pašvaldības noteiktajai kārtībai.

48. Ja nav īstenoti plānā paredzētie apsaimniekošanas pasākumi, plāna darbības termiņu var pagarināt uz šo pasākumu īstenošanas laiku, bet ne ilgāk kā uz pieciem gadiem. Plānā paredzēto apsaimniekošanas pasākumu izvērtēšanā, ja nepieciešams, pieaicina attiecīgo nozaru ekspertus.

49. Priekšlikumu par Saeimas vai Ministru kabineta izveidotās aizsargājamās teritorijas plāna darbības termiņa pagarināšanu izskata Dabas aizsardzības pārvalde. Dabas aizsardzības pārvalde priekšlikumu par plāna darbības termiņa pagarināšanu nosūta Vides aizsardzības un reģionālās attīstības ministrijai. Vides aizsardzības un reģionālās attīstības ministrija, pamatojoties uz Dabas aizsardzības pārvaldes priekšlikumu, apstiprina vai noraida plāna darbības termiņa pagarināšanu.

50. Grozījumu plānā var izdarīt tā darbības termiņa laikā vienīgi attiecībā uz apsaimniekošanas pasākumu sadaļu un šīs sadaļas kartogrāfiskajiem un informatīvajiem pielikumiem. Priekšlikumā par plāna grozīšanu iekļaujams pamatojums par nepieciešamajiem grozījumiem, zinātnisko pētījumu un/vai monitoringa dati, informācija, kurā atspoguļots vietējās pašvaldības un zemes īpašnieku viedoklis.

51. Priekšlikumu par Saeimas vai Ministru kabineta izveidotās aizsargājamās teritorijas plānā nepieciešamajiem grozījumiem apsaimniekošanas pasākumu sadaļā izskata Dabas aizsardzības pārvalde. Dabas aizsardzības pārvalde priekšlikumu par plāna grozīšanu nosūta Vides aizsardzības un reģionālās attīstības ministrijai, kura, apstiprina vai noraida grozījumus plāna apsaimniekošanas pasākumu sadaļā. Grozījumus pēc to apstiprināšanas pievieno plānam.

52. Plānu pēc tā termiņa beigām atjauno tādā pašā kārtībā, kādā izstrādā jaunu plānu.

**Noslēguma jautājumi**

53. Atzīt par spēku zaudējušiem Ministru kabineta 2007. gada 9. oktobra noteikumus Nr. 686 “Noteikumi par īpaši aizsargājamās dabas teritorijas dabas aizsardzības plāna saturu un izstrādes kārtību” (Latvijas Vēstnesis, 2007, 165.nr.).

54. Plāni, kuru izstrāde ir uzsākta 2018. gadā un tie nav apstiprināti līdz šo noteikumu spēkā stāšanās dienai, tos izstrādā un apstiprina atbilstoši Ministru kabineta 2007. gada 9. oktobra noteikumu Nr. 686 “Noteikumi par īpaši aizsargājamās dabas teritorijas dabas aizsardzības plāna saturu un izstrādes kārtību” prasībām.

Vides aizsardzības un

reģionālās attīstības ministrs K. Gerhards

Seile, 67026484

laura.seile@varam.gov.lv